Yevropa diplomatlari Rossiyaga qo'yilgan sanksiyalar muddatini cho'zdi
Ukrainadagi ixtilof hanuz yechimini topmagani bois shu qarorga kelindi.
Ittiffoqqa a'zo 28 davlat vakillari seshanba, 21-iyunda ana shu chorani ma'qulladi. Elchilarning qarorini endi kelasi hafta ittifoq tashqi ishlar vazirlari tasdiqlashi lozim. Sanksiyalar Rossiyaning neft, moliya va mudofaa sektorlarini nishonga olgan. Moskva 2014-yilning bahorida Qrimni Ukrainadan tortib olib, sharqda isyonchilarni qo'llab-quvvatlagach, sanksiyalar ilk bor tadbiq etilgan edi. Joriy yilning ikkinchi yarmida Yevropa Rossiyaga nisbatan siyosatini kengroq tarzda ko'rib chiqishi kutilmoqda. Sanksiyalar muddati iyul oxirida tugashi kerak edi. Agar cho'zilsa, 2017-yilning yanvariga qadar kuchda qoladi. Sanksiyalar yumshatilishiga xayrixoh arboblar orasida Germaniya tashqi ishlar vaziri va Italiya bosh vazirini ko'rish mumkin. Fransiya parlamenti aprel oyida Yevropani Rossiyani sanksiyalardan xalos etishga undab rezolyutsiya chiqargan edi. Ittifoq, shuningdek, 2014-yilda ayirmachilarni yoqlagan Rossiya va ukrainalik arboblarga viza cheklovlari joriy etgan, ularning hisob raqamlarini muzlatgan. Bu choralar sentabrda kuchini yo'qotadi. 2014-yilning boshidan beri Ukraina sharqidagi urush 9 mingdan ziyod odamni hayotdan olib ketdi.